**Školská zrelosť (nezrelosť)**

Bude mať vaše dieťa **do 31. augusta šesť rokov**? – Tak vás tento rok čaká absolvovanie zápisu do 1. ročníka základnej školy.

Dieťa **je zrelé na školu**, keď :

REČ a KOMUNIKÁCIA

* vie komunikovať : predstaviť sa - ako sa volá, koľko má rokov, kde býva...
* vyjadruje sa plynulo celými (krátkymi) vetami, gramaticky správne
* pozná naspamäť detskú básničku, riekanku alebo pesničku
* vie porozprávať, o čom bola rozprávka, ktorú sme mu čítali
* vie vyslovovať všetky hlásky,  **pokiaľ je prítomná dyslália** – napr. rotacizmus (chybne vyslovuje „r“), sigmatizmus  (problémy so sykavkami), lambdacizmus (ťažkosti pri výslovnosti hlásky „l“)  a  pod., **mal by byť v starostlivosti logopéda už v predškolskom veku**
* ak je reč poznačená nesprávnou výslovnosťou **viacerých hlások** súčasne, dieťa **nie je na školu pripravené**

SLUCHOVÉ VNÍMANIE

* vie sluchom postrehnúť prvú a poslednú hlásku v krátkom slove
* vie sluchom postrehnúť a zopakovať jednoduchý rytmus ( zatlieskaním, v riekankách a vyčítankách)

ZRAKOVÉ  VNÍMANIE

* vie rozlíšiť podobné, rovnaké a odlišné tvary
* poskladať časti do celku
* vie nájsť rozdiely na jednoduchých obrázkoch
* vie hrať pexeso, hľadať cestičky ( bludiská)

JEMNÁ  MOTORIKA

* vie strihať, vystrihnúť jednoduchý tvar z papiera podľa nakreslenej predlohy
* ovláda krčenie, trhanie, skladanie papiera, modelovanie,
* zvláda zaviazanie šnúrok, prevliekanie, navliekanie korálikov, zapínanie gombíkov
* vie správne chytiť ceruzku (do pravej alebo ľavej ruky - ľavákov neprecvičovať!)
* má správne držanie tela pri kreslení (chrbát rovný, oba lakte na stole)
-poloha dolných končatín (vedľa seba)
-vzdialenosť hlavy od papiera (papier mierne naklonený)
* vie nakresliť postavu človeka, ktorá má aspoň približné proporcie a má hlavu, na nej oči, nos, ústa, uši, vlasy, krk, telo, ruky i s 5 prstami na každej, nohy, príp. topánky alebo i oblečenie (nemusí mať), línie by mali byť pevné, neroztrasené
* vie obkresľovať predlohy, kresliť jednotlivé tvary z pamäti
* dokáže vyfarbovať omaľovánky ( dodržiava obrysy predlohy)

HRUBÁ  MOTORIKA

* dokáže sa obliecť a obuť bez pomoci dospelých (zapnutie gombíkov, viazanie šnúrok)
* dokáže sa najesť (aj príborom), dokáže sedieť za stolom (nohy spustené zo stoličky)
* zvládne ísť na WC, použiť toaletný papier, spláchnuť ho, umyť si rúčky, používať mydlo a uterák
* dokáže napodobňovať jednoduché cviky, dokáže hádzať, chytať a kotúľať loptu, behať, skákať, plaziť sa, dodržiavať pravidlá a pokyny
* dokáže stavať stavebnice a kocky v priestore

MATEMATICKÉ  PREDSTAVY

* pozná  všetky farby (je dobré naučiť ho ukazovať ich aj na farbičkách)
* vie pomenovať, ukázať a nakresliť všetky základné tvary – štvorec, kruh, obdĺžnik, trojuholník (na výzvu by mal dokázať nakresliť napr. modrý štvorec)
* vie rozoznať menšie od väčšieho
* vie narátať do 10 bez prerušenia a prehadzovania poradia čísel
* vie zrátať predmety minimálne do 5 („Tieto tri modré farbičky dáme k týmto dvom zeleným, koľko ich budeš mať spolu?“ – môže si ukazovať prstom a počítať do 5)
* vie určiť poradie
* orientuje sa  v priestore : -vpravo, -vľavo, -hore, -dolu, čo je vpredu, vzadu, pred…, za…,
* orientuje sa v čase ( časti dňa, ročné obdobia)

POZORNOSŤ, PAMÄŤ, VÝDRŽ

* dokáže sa sústrediť na nejakú činnosť (15-20 minút)
* pri prvotnom neúspechu neplače a nie je zlostné alebo odmietavé
* pamätá si riekanky, pesničky, básničky, rozprávky
* pamätá si mená členov rodiny, kamarátov, svoju adresu

SOCIÁLNA ZRELOSŤ

* dokáže sa odpútať od rodičov a zostať v triede bez rodiča
* dokáže rešpektovať autoritu cudzích dospelých (učiteľ, vychovávateľ)
* dokáže dodržiavať pravidlá
* dokáže sa postarať o svoje veci (oblečenie, obutie, školské potreby)
* dokáže rešpektovať kamarátov pri kolektívnych hrách
* vie sa zdravo presadiť v kolektíve
* dokáže komunikovať a vyjadriť svoje potreby (príp. pocity – strach, bolesť, úzkosť, obavy, radosť,...)

 Dieťa **je nezrelé na školu**, keď :

* má ťažkosti s vyššie uvedenými zručnosťami
* má oneskorený vývin reči ( nesprávna výslovnosť, slabá slovná zásoba, jednoduché vyjadrovanie)
* je príliš hravé, nerozlišuje medzi hrou a povinnosťami
* nie je ochotné spolupracovať a komunikovať
* je nadpriemerne pohyblivé, nedokáže sa sústrediť na jednu činnosť

 ( sústredí sa menej ako 15-20 min, alebo prebieha z jednej činnosti k druhej)

* neustále vyžaduje pozornosť dospelého, uspokojenie svojich potrieb a záujmov
* je neprispôsobivé, chce robiť len to, čo ho baví
* rýchlo zabúda, nedokáže si zapamätať pokyny k práci
* je plačlivé, ľútostivé  alebo naopak netrpezlivé, zlostné, urážlivé
* je citovo labilné a nevie sa prispôsobiť kolektívu
* správa sa k deťom agresívne alebo s nimi vôbec nekomunikuje
* má výrazne oneskorený fyzický vývin alebo vážne zdravotné problémy, ktoré by ohrozovali jeho školskú dochádzku (je častejšie choré ako zdravé)

Ak si **rodič** nie je istý zrelosťou svojho dieťaťa, má možnosť požiadať o **vyšetrenie testom školskej zrelosti** a konzultáciu v centre pedagogicko- psychologického poradenstva a prevencie (CPPPaP).

Takéto vyšetrenie **môže žiadať aj škola,** kde bol rodič s dieťaťom na zápise do 1. ročníka,  **ak sa na zápise prejavili niektoré ťažkosti**.

Ak dieťa nespĺňa kritériá školskej zrelosti, **rodič** môže **požiadať o odklad** začiatku povinnej školskej dochádzky o 1 rok.  Rozhodnutie o odklade vydáva riaditeľ školy, na ktorú by malo byť  dieťa zapísané, a to vždy na žiadosť zákonného zástupcu dieťaťa.

Súčasťou **žiadosti** je odporučenie všeobecného lekára pre deti a dorast, odporučenie príslušného centra pedagogicko- psychologického poradenstva a prevencie (CPPPaP), môže byť priložená i správa od logopéda, neurológa či iných odborníkov, ktorí majú dieťa v starostlivosti. Prínosom je i správa zo škôlky.

**Je dôležité**, aby v prípade odkladu dieťa opätovne škôlku navštevovalo a docvičilo jednotlivé nezrelosti prípadne aj stimulačnými cvičeniami v centre pedagogicko- psychologického poradenstva a prevencie (CPPPaP).

Dať dieťa do školy skôr aj napriek tomu, že na to podľa odborníkov ešte pripravené nie je, zanecháva na dieťati negatívne stopy. Rady odborníkov v tomto prípade je lepšie dodržať.

Podľa zákona existuje tzv. **dodatočný odklad**, ktorý je možné udeliť v prípade, že *v priebehu prvého polroka* *školského roka* sa u dieťaťa prejavila nedostatočná fyzická alebo mentálna vyspelosť ku školskej dochádzky.